Ingang by Voortrekkermonument weer oopgestel | Maroela Media
Ingang by Voortrekkermonument weer oopgestel
Die ingang van die Voortrekkermonument Donderdagoggend. (Foto: Verskaf)
Die ingang na die Voortrekkermonument by Eeufeesweg in Groenkloof, Pretoria, is Donderdagmiddag oopgestel nadat dit vroeër die dag gedurende 'n betoging met brandende buitebande versper was.
Geraldine Paulsen, kommunikasiebeampte by die Voortrekkermonument, het die stand van sake aan Maroela Media bevestig.
"Die pad is weer oopgestel en die betogers is uitmekaar omdat hulle die reëls van die staking oortree het," het Paulsen verduidelik.
Maroela Media het vroeër berig talle motors asook 'n toerbus moes vanoggend omdraai toe werkers van die Voortrekkermonument se skoonmaak-, tuin- en sekuriteitsdienste tot protesaksie oorgegaan het oor 'n loongeskil.
Dié werkers het Dinsdag 'n kennisgewing van staking by die bestuur van die Voortrekkermonument ingedien met slegs twee dae kennisgewing. Die staking is toe goedgekeur op voorwaarde dat dit vandag sou geskied en dat niks gebrand of geplunder word gedurende die betoging nie. Dié voorwaarde is egter vroegoggend verbreek toe buitebande aan die brand gesteek en die ingang na die monument geplunder is.
Luidens 'n verklaring deur die Voortrekkermonument wat sedertdien uitgereik is, "is dit [die protesaksie] van stapel gestuur omdat daar nie ná onderhandelings tot 'n vergelyk gekom kon word oor minimum salarisse nie".
'n Eerste ronde onderhandelings het op 26 Februarie ná afloop van 'n direksievergadering plaasgevind waartydens 'n salarisverhoging van 6% goedgekeur is. Die werkers het egter op 'n minimum salaris van R7 500 per maand aangedring met die salarisskaal wat in dié stadium R4 000 per maand bedra. "Die voorgestelde salarisverhoging sou dus 87,5% wees wat totaal onhaalbaar en onbillik is," lui die verklaring.
Volgens die monument bepaal die Arbeidswet ook dat werknemers minstens sewe dae kennis moet gee vóór hulle begin staak, maar die bestuur van die monument het die stakingskennisgewing slegs twee dae voor die beplande protesaksie ontvang.
Mapula Rikhotso, kommunikasiebeampte by die polisie, het aan Maroela Media bevestig dat die protesaksie gestaak is.
Paasnaweek-padsterftes bykans helfte minder
Gaan die skade van hulle verhaal word?
En So is n toerbus weggedraai … die beeld van die land weer geklap met n plank -mooiso ouens hou so aan binnekort is die toerisme bedryf daarmee heen..
Hoekom kry julle nie die seuns wat huidiglik benadeel is om die werk te doen nie ,volgende week is malema dalk in beheer dan soek hulle dubbel die salaris of hulle brand weer iets
Daar is so baie mense daar buite wat sonder werk sit en maar te dankbaar sal wees vir R4000. per maand dank almal af wat staak en stel die mense wat wil werk aan so manklik soos dit.
Hierdie is nie die einde maar net die begin. Maak gereed want dis weer ń aanval op Afrikaans en ons geskiedenis.